TVO ได้แรงหนุนจากราคากากถั่วเหลือง
ข่าวดีสำหรับ TVO เมื่อราคากากถั่วเหลืองในตลาดโลกมีราคาสูงขึ้นค่อนข้างมาก เนื่องจากสภาวะอากาศที่แห้งแล้งในอาร์เจนตินา...ทำให้ผลผลิตถั่วเหลืองปรับตัวลดลงไปมาก เลยส่งผลให้ราคากากถั่วเหลืองปรับตัวเพิ่มขึ้นมาอยู่ที่ 387 เหรียญสหรัฐ จากปลายปี 2560 อยู่ ที่ราว 312 เหรียญสหรัฐ ส่งผลทำให้ตั้งแต่ต้นปีถึงปัจจุบันปรับเพิ่มขึ้นถึง 24%
9 มี.ค. 2561

คุณค่าบริษัท
ข่าวดีสำหรับ บริษัท น้ำมันพืชไทย จำกัด (มหาชน) หรือ TVO เมื่อราคากากถั่วเหลืองในตลาดโลกมีราคาสูงขึ้นค่อนข้างมาก เนื่องจากสภาวะอากาศที่แห้งแล้งในอาร์เจนตินา…ทำให้ผลผลิตถั่วเหลืองปรับตัวลดลงไปมาก เลยส่งผลให้ราคากากถั่วเหลืองปรับตัวเพิ่มขึ้นมาอยู่ที่ 387 เหรียญสหรัฐ จากปลายปี 2560 อยู่ ที่ราว 312 เหรียญสหรัฐ ส่งผลทำให้ตั้งแต่ต้นปีถึงปัจจุบันปรับเพิ่มขึ้นถึง 24%
ปรากฏการณ์ La Nina ในทวีปอเมริกาใต้ ซึ่งทำให้เกิดภาวะฝนแล้ง ส่งผลดีต่อผู้ผลิตอาหารสัตว์ในไทยอย่าง TVO การแข่งขันจากกากถั่วเหลืองนำเข้าจากอาร์เจนตินาและประเทศในทวีปอเมริกาใต้ก็ลดลง ส่งผลให้ราคาขายของ TVO สามารถปรับตัวขึ้นได้
นอกจากนี้ราคากากถั่วเหลืองในตลาดโลกยังมีแนวโน้มอยู่ในระดับสูง เนื่องจากจีนยังคงมีความต้องการบริโภคถั่วเหลืองอย่างต่อเนื่อง สภาวะอากาศที่ยังคงแห้งแล้ง คาดว่าผลผลิตจากอาร์เจนตินาซึ่งเป็นผู้ผลิตรายใหญ่ของโลกอาจจะต่ำกว่า 47 ล้านตันในฤดูกาลเพาะปลูก 2560-2561 เทียบกับ 57 ล้านตันในฤดูกาล 2559-2560
อีกทั้งผู้ผลิตถั่วเหลืองยังหันไปปลูกข้าวโพด เนื่องจากได้รับการส่งเสริมทางภาษีส่งออก ทำให้พื้นที่เพาะปลูกถั่วเหลืองจะลดลงประมาณ 3% เนื่องจากถูกทดแทนด้วยข้าวโพด สิ่งสำคัญ TVO ยังมีต้นทุนที่ถูกจากสต๊อกเก่าของปลายปี 2560 ซึ่งบริษัทได้ทำคำสั่งซื้อวัตถุดิบล่วงหน้าไว้
ประกอบกับค่าเงินบาทนั้นยังแข็งค่า ซึ่งจะทำให้ TVO สามารถซื้อถั่วเหลืองในราคาที่ถูกแม้ราคากากถั่วเหลืองในตลาดโลกจะปรับตัวขึ้น อนึ่งตลาดน้ำมันถั่วเหลืองมีแนวโน้มที่ฟื้นตัวขึ้น ตามภาวะความเชื่อมั่นในการบริโภคและจับจ่ายใช้สอยที่ปรับตัวดีขึ้นภายในประเทศด้วย
ด้านนักวิเคราะห์ บล.เคทีบี ประมาณการกำไรสุทธิปี 2561 ที่ 2.2 พันล้านบาท สูงขึ้นกว่าปี 2560 ประมาณ 69% ที่ 1.3 พันล้านบาท ซึ่งปี 2560 เป็นจุดที่ต่ำสุดเป็นประวัติการณ์ เนื่องจากผลผลิตกากถั่วเหลืองออกมามากจนล้นตลาด
อย่างไรก็ตาม ยังคงประมาณการกำไรปี 2561 อย่าง Conservative ไว้ให้ต่ำกว่าปี 2559 ซึ่งอยู่ที่ 2.8 พันล้านบาท เนื่องจากปี 2559 เป็นช่วงที่ราคากากถั่วเหลืองอยู่ในระดับที่สูงเนื่องจากในปีนั้นอาร์เจนตินาประสบปัญหาอุทกภัยทำให้ผลผลิตน้อย ทำให้ราคาขายกากถั่วเหลือง ณ ขณะนั้นอยู่ในระดับที่ดีมาก
สำหรับผลประเมินมูลค่า โดยอิงวิธี P/E ที่ 15 เท่า ได้ราคาเหมาะสมที่ 39 บาท ปรับเพิ่มขึ้นจากเดิมที่ 31 บาท และมีมุมมองว่า TVO ได้ผ่านพ้นจุดที่เลวร้ายที่สุดไปแล้ว และมีแนวโน้มที่จะฟื้นตัวดีขึ้น คาดว่า TVO จะสามารถจ่ายปันผลที่ดีขึ้นสำหรับผลประกอบการปี 2561 ผลตอบแทนเงินปันผลในระดับ 6% ได้ปรับคำแนะนำจาก “ถือ” เป็น “ซื้อ”
…
ผู้ถือหุ้นรายใหญ่
รายชื่อกรรมการ